CELEX: 
Language: da
Date: 2017-04-18 00:00:00
Title: KOMMISSIONENS DELEGEREDE FORORDNING (EU) …/… om ændring af Kommissionens delegerede forordning (EU) 2015/98 om gennemførelse af Unionens internationale forpligtelser som omhandlet i artikel 15, stk. 2, i Europa-Parlamentets og Rådets forordning (EU) nr. 1380/2013 i henhold til den internationale konvention om bevarelse af tunfiskebestanden i Atlanterhavet og konventionen om det fremtidige multilaterale samarbejde vedrørende fiskeriet i det nordvestlige Atlanterhav

BEGRUNDELSE
            
            
               1.BAGGRUND FOR DEN DELEGEREDE RETSAKT
            
            
               I den reformerede fælles fiskeripolitik fastsættes det, at landingsforpligtelsen skal indfases med henblik på at løse problemet med udsmid. Landingsforpligtelsen er fastsat i artikel 15, stk. 1, i Europa-Parlamentets og Rådets forordning (EU) nr. 1380/2013 af 11. december 2013 om den fælles fiskeripolitik ("grundforordningen"). 
            
            
               Denne forordning tager sigte på at præcisere anvendelsen af landingsforpligtelsen for de EU- fartøjer, der er underlagt de foranstaltninger, der er vedtaget af de regionale fiskeriforvaltningsorganisationer ("RFFO"), som Unionen er part i. Formålet med forordningen er således at sikre, at Unionens regler i denne henseende er i overensstemmelse med dens internationale forpligtelser, og at Unionen overholder de beslutninger, der træffes af RFFO'er. 
            
            
               2.HØRINGER FORUD FOR RETSAKTENS VEDTAGELSE
            
            
               Standardproceduren for vedtagelse af delegerede retsakter er blevet fulgt. Eksperter fra medlemsstaterne blev hørt på et møde i Bruxelles den 14. juli 2016. Desuden blev interessenter hørt skriftligt i juli og august 2016. 
            
            
               Eftersom den delegerede retsakt er baseret på den bemyndigelse, der er fastsat i artikel 15, stk. 2, i grundforordningen, og ikke udgør et nyt politisk initiativ, var det ikke nødvendigt at foretage en konsekvensanalyse.
            
            
               3.JURIDISKE ASPEKTER AF DEN DELEGEREDE RETSAKT
            
            
               Resumé af forslaget
            
            
               I artikel 15 i grundforordningen fastlægges der en ny politik for udsmid, ifølge hvilken alle fangster af arter, der er underlagt fangstbegrænsninger og, i Middelhavet, også fangster af arter, der er underlagt mindstemål som fastsat i bilag III til forordning (EF) nr. 1967/2006, bør landes, dvs. tages om bord, opbevares om bord, registreres, landes og afskrives på kvoten. 
            
            
               I artikel 15, stk. 2, i grundforordningen fastsættes det, at landingsforpligtelsen ikke berører Unionens internationale forpligtelser, dvs. foranstaltninger, der er truffet at RFFO'er. Visse RFFO-regler omfatter forpligtelser til udsmid. Navnlig med hensyn til de arter, for hvilke landingsforpligtelsen træder i kraft den 1. januar 2017 (for arter, som karakteriserer det pågældende fiskeri i ikke-EU-farvande, der ikke hører under tredjelandes højhedsområde eller jurisdiktion), er der vedtaget sådanne regler vedrørende EU-fartøjer i Organisationen for Fiskeriet i det Nordvestlige Atlanterhav ("NAFO") med hensyn til torsk, skærising, håising, nordlig blæksprutte, gulhalet ising, hellefisk, rokker, rødfisk, hvid skægbrosme og dybvandsreje. 
            
            
               Kommissionen er bemyndiget til at vedtage delegerede retsakter med henblik på at sikre, at Unionens internationale forpligtelser (RFFO-regler og -afgørelser) opfyldes, og der dermed skabes retssikkerhed. Denne delegerede retsakt præciserer anvendelsen af landingsforpligtelsen for de fiskerier, der er omfattet af forpligtelsen fra den 1. januar 2017.
            
            
               Det præciseres i denne delegerede retsakt især, at for så vidt angår de arter (torsk, skærising, håising, nordlig blæksprutte, gulhalet ising, hellefisk, rokker, rødfisk, hvid skægbrosme og dybvandsreje), for hvilke de af NAFO fastlagte regler ikke er i overensstemmelse med EU's landingsforpligtelse, der anvendes fra den 1. januar 2017, vil NAFO-reglerne om udsmid fortsat finde anvendelse på EU-fartøjer, der fisker under denne RFFO's jurisdiktion. 
            
            
               Retsgrundlag
            
            
               Artikel 15, stk. 2, i forordning (EU) nr. 1380/2013. 
            
            
               Nærhedsprincippet
            
            
               Forslaget henhører under Unionens enekompetence (artikel 3, stk. 1, litra d), i TEUF). Nærhedsprincippet finder derfor ikke anvendelse. 
            
            
               Proportionalitetsprincippet
            
            
               Forslaget sikrer, at EU-retten, for så vidt angår udsmid, er i overensstemmelse med Unionens internationale forpligtelser, og at Unionen efterlever afgørelser, der er truffet af RFFO'er, som Unionen er part i. Dette går ikke ud over, hvad der er nødvendigt for at nå de tilstræbte mål. 
            
         
         
            
               Valg af reguleringsmiddel/reguleringsform
            
            
               Foreslået reguleringsmiddel: En af Kommissionen vedtaget delegeret forordning om gennemførelse af Unionens internationale forpligtelser som omhandlet i artikel 15, stk. 2, i forordning (EU) nr. 1380/2013 i henhold til konventionen om det fremtidige multilaterale samarbejde vedrørende fiskeriet i det nordvestlige Atlanterhav. 
            
            
               4.VIRKNINGER FOR BUDGETTET 
            
            
               Foranstaltningen medfører ikke yderligere udgifter for EU.
            
            
               KOMMISSIONENS DELEGEREDE FORORDNING (EU) …/…
            
            
               af 18.4.2017
            
            
               om ændring af Kommissionens delegerede forordning (EU) 2015/98 om gennemførelse af Unionens internationale forpligtelser som omhandlet i artikel 15, stk. 2, i Europa-Parlamentets og Rådets forordning (EU) nr. 1380/2013 i henhold til den internationale konvention om bevarelse af tunfiskebestanden i Atlanterhavet og konventionen om det fremtidige multilaterale samarbejde vedrørende fiskeriet i det nordvestlige Atlanterhav
            
            
               EUROPA-KOMMISSIONEN HAR —
            
            
               under henvisning til traktaten om Den Europæiske Unions funktionsmåde,
            
            
               under henvisning til Europa-Parlamentets og Rådets forordning (EU) nr. 1380/2013 af 11. december 2013 om den fælles fiskeripolitik, ændring af Rådets forordning (EF) nr. 1954/2003 og (EF) nr. 1224/2009 og ophævelse af Rådets forordning (EF) nr. 2371/2002 og (EF) nr. 639/2004 samt Rådets afgørelse 2004/585/EF, særlig artikel 15, stk. 2, og 
            
            
               ud fra følgende betragtninger:
            
            
               (1)I forordning (EU) nr. 1380/2013 fastsættes der en forpligtelse til, at alle fangster af arter, der er underlagt fangstbegrænsninger og, i Middelhavet, også fangster af arter, der er underlagt mindstemål, skal landes ("landingsforpligtelsen"). Artikel 15, stk. 1, i nævnte forordning omfatter fiskeri i EU-farvande eller EU-fiskerfartøjers fiskeri uden for EU-farvande i farvande, der ikke hører under tredjelandes højhedsområde eller jurisdiktion.
            
            
               (2)I Rådets forordning (EF) nr. 1386/2007 fastlægges bevarelses- og håndhævelsesforanstaltningerne gældende for det område, der reguleres af Organisationen for Fiskeriet i det Nordvestlige Atlanterhav
                  1
               , som Unionen tiltrådte i 1978. Visse af NAFO's bevarelses- og håndhævelsesforanstaltninger (NCEM) indebærer en forpligtelse til udsmid af fangster og bifangster af visse arter, for hvilke landingsforpligtelsen bør gælde. 
            
            
               (3)Ved artikel 15, stk. 2, i forordning (EU) nr. 1380/2013 bemyndiges Kommissionen til at vedtage delegerede retsakter med henblik på at gennemføre internationale forpligtelser i EU-lovgivningen, herunder især undtagelser fra landingsforpligtelsen.
            
            
               (4)I delegeret forordning (EU) 2015/98
                  2
                gives der mulighed for undtagelser fra landingsforpligtelsen, der gælder fra den 1. januar 2015, for så vidt angår fangster og bifangster af lodde, der skal smides ud i henhold til NCEM. 
            
            
               (5)Senest fra den 1. januar 2017 skal landingsforpligtelsen anvendes på yderligere arter, som karakteriserer det pågældende fiskeri, herunder arter fanget i det NAFO-regulerede område. 
            
            
               (6)I henhold til artikel 5 i NCEM er visse bestande, der fanges i det NAFO-regulerede område, underlagt fangstbegrænsninger, bortset fra bestanden af dybvandsrejer i NAFO-afsnit 3M, hvor forvaltningen gennemføres ved indsatstildeling. 
            
            
               (7)I artikel 6 i NCEM fastlægges grænserne for opbevaring om bord af bifangster for de bestande, der er omfattet af fangst- eller indsatsbegrænsninger, når disse bestande fiskes som bifangst i andre fiskerier. I artikel 6, stk. 3, litra d), i NCEM som gennemført ved artikel 4, stk. 2, i forordning (EF) nr. 1386/2007 fastlægges det, at hvis der gælder et forbud mod fiskeri, er opbevaring om bord af arter, der er klassificeret som bifangst, begrænset til højst 1 250 kg eller 5 %, hvis sidstnævnte mængde er større.
            
            
               (8)Derudover fastsættes det i artikel 14 i NCEM som gennemført ved artikel 10 i forordning (EF) nr. 1386/2007, at der ikke på noget fartøj må beholdes fisk, der er mindre end mindstemålet, om bord, og at disse fisk straks skal genudsættes i havet. 
            
            
               (9)Bilag I.A til NCEM indeholder en tabel med en årlig kvote for alle NAFO-bestande, der er omfattet af fangstbegrænsninger. 
            
         
         
            
               (10)I artikel 5, 6 og 14 i NCEM fastsættes der kombineret en forpligtelse til udsmid af fangster, der overskrider de fastsatte fangst- eller bifangstbegrænsninger. For så vidt angår EU-fartøjer, der fisker i det NAFO-regulerede område, berøres følgende NAFO-fiskeri: torsk (i afsnit 2J3KL, 3M, 3NO), skærising (i afsnit 3L 3NO), håising (i afsnit 3M og 3LNO), nordlig blæksprutte (i underafsnit 3 og 4), gulhalet ising (i afsnit 3LNO), hellefisk (i afsnit 3LMNO), rokker (i afsnit 3LNO), rødfisk (i afsnit 3LN, 3M, 3O og underafsnit 2, afsnit 1F og 3K), hvid skægbrosme (i afsnit 3NO) og dybvandsreje (i afsnit 3LNO). Det er nødvendigt at præcisere de situationer, hvor landingsforpligtelsen ikke bør anvendes, for at sikre, at Unionen opfylder sine internationale forpligtelser, og for at skabe retssikkerhed for fiskerne.
            
            
               (11)Det er hensigtsmæssigt at korrigere betegnelsen NAFO-området, som foranstaltningerne fastsat ved delegeret forordning (EU) 2015/98 skal finde anvendelse på, ved at erstatte udtrykket "NAFO-konventionsområde" med "NAFO-reguleret område" i nævnte forordning.
            
            
               (12)Delegeret forordning (EU) 2015/98 bør derfor ændres i overensstemmelse hermed.
            
            
               (13)På baggrund af den tidsplan, der er fastsat i artikel 15, stk. 1, i forordning (EU) nr. 1380/2013, bør denne forordning træde i kraft umiddelbart efter offentliggørelsen —
            
            
               VEDTAGET DENNE FORORDNING:
            
            
               Artikel 1
            
            
            
               I delegeret forordning (EU) 2015/98 foretages følgende ændringer:
            
            
               (1)Artikel 2 ændres således:
            
            
               (a)Punkt 1 affattes således:
            
            
               1."NAFO-reguleret område": det område, der er defineret i artikel I, stk. 2, i konventionen om det fremtidige multilaterale samarbejde vedrørende fiskeriet i det nordvestlige Atlanterhav (NAFO-konventionen)."
            
            
               (b) Punkt 2 udgår.
            
            
               (2)Kapitel III i delegeret forordning (EU) 2015/98 affattes således:
            
            
            
                
            
            
               "KAPITEL III
            
            
               NAFO-REGULERET OMRÅDE
            
            
               Artikel 6
            
            
               Beregning af bifangstbegrænsninger 
            
            
               1.
                     De bifangstbegrænsninger, der er omhandlet i denne forordning, gælder for de bestande (kombination af arter og afsnit), der er opført i bilag I.A til NAFO's bevarelses- og håndhævelsesforanstaltninger.
            
         
         
            
               2.
                     For hver enkelt bestand baseres den i denne forordning omhandlede beregning af bifangster på forholdet mellem den fangst af den pågældende bestand, der opbevares om bord, og den samlede fangst af alle bestande, der opbevares om bord.
            
            
               3.
                     De grænser og procentsatser, der er omhandlet i denne forordning, vedrører fangstvægt, der opbevares om bord på inspektionstidspunktet, og beregnes pr. afsnit på grundlag af tallene i fiskerilogbogen. Som en undtagelse herfra skal beregningen af bifangstniveauer for bundfisk ikke omfatte fangster af dybvandsrejer i den samlede fangst om bord. 
            
            
               Artikel 6a 
            
            
               Generelle undtagelser for det NAFO-regulerede område 
            
            
               1.Uanset artikel 15, stk. 1, i forordning (EU) nr. 1380/2013 må fisk, der fanges i det NAFO-regulerede område ud over de fangstbegrænsninger, der er tildelt ved en retligt bindende EU-retsakt, ikke opbevares om bord. 
            
            
               2. Artikel 4, stk. 2, i forordning (EF) nr. 1386/2007, hvor det fastsættes, at det er forbudt om bord at opbevare bifangster på over 1 250 kg eller 5 %, hvis sidstnævnte mængde er større, af arter, for hvilke fangstbegrænsningen er sat til 0 ved en retligt bindende EU-retsakt, finder anvendelse som undtagelse fra artikel 15, stk. 1, i forordning (EU) nr. 1380/2013. 
            
            
               3. Artikel 10 i forordning (EF) nr. 1386/2007, hvor det fastsættes, at alle fisk, der er mindre end de mindstemål, der er fastsat i bilag III til nævnte forordning, straks skal genudsættes i havet, finder anvendelse som undtagelse fra artikel 15, stk. 1, i forordning (EU) nr. 1380/2013. 
            
            
               Artikel 6b
            
            
               Torsk i NAFO-afsnit 3NO 
            
            
               Som undtagelse fra artikel 4, stk. 2, i forordning (EF) nr. 1386/2007, må torsk, der fanges som bifangst i NAFO-afsnit 3NO og overstiger 1 000 kg eller 4 %, hvis sidstnævnte mængde er størst, ikke beholdes om bord, så længe fangstbegrænsningen er fastsat til 0 ved en retligt bindende EU-retsakt.
            
            
            
               Artikel 6c
            
            
               Håising i NAFO-afsnit 3LNO 
            
            
               Som undtagelse fra artikel 4, stk. 2, i forordning (EF) nr. 1386/2007, må håising, der fanges som bifangst i NAFO-afsnit 3LNO ved direkte fiskeri efter gulhalet ising og overstiger 15 %, ikke beholdes om bord, så længe fangstbegrænsningen er fastsat til 0 ved en retligt bindende EU-retsakt. 
            
            
               Artikel 6d 
            
            
               Gulhalet ising i NAFO-afsnit 3LNO 
            
            
               1.Som undtagelse fra artikel 4, stk. 2, i forordning (EF) nr. 1386/2007, må gulhalet ising, der fanges som bifangst i NAFO-afsnit 3LNO og overstiger 2 500 kg eller 10 %, hvis sidstnævnte mængde er størst, ikke beholdes om bord, så længe fangstbegrænsningen er fastsat til 0 ved en retligt bindende EU-retsakt. 
            
            
               2.Når fangstbegrænsningen for gulhalet ising, som NAFO har fastsat for de kontraherende parter uden fastlæggelse af en bestemt andel af en bestand, er opbrugt, må gulhalet ising, der fanges som bifangst og overstiger 1 250 kg eller 5 %, hvis sidstnævnte mængde er størst, ikke beholdes om bord.
            
            
               Artikel 6e 
            
            
               Rødfisk i NAFO-afsnit 3M 
            
         
         
            
               Mens direkte fiskeri efter rødfisk i NAFO-afsnit 3M er midlertidigt lukket, fordi 50 % af den årlige fangstbegrænsning er nået, må rødfisk, der fanges som bifangst i NAFO-afsnit 3 M og overstiger 1 250 kg eller 5 %, hvis sidstnævnte mængde er størst, ikke beholdes om bord." 
            
            
               Artikel 2
            
            
               Ikrafttræden 
            
            
               Denne forordning træder i kraft dagen efter offentliggørelsen i Den Europæiske Unions Tidende. 
            
            
            
               Denne forordning er bindende i alle enkeltheder og gælder umiddelbart i hver medlemsstat.
            
            
               Udfærdiget i Bruxelles, den 18.4.2017.
            
         
         
            
                  
                     (1)
                  Rådets forordning (EØF) nr. 3179/78 af 28. december 1978 om Det Europæiske Økonomiske Fællesskabs indgåelse af konventionen om det fremtidige multilaterale samarbejde vedrørende fiskeriet i det nordvestlige Atlanterhav (EFT L 378 af 30.12.1978, s. 1).
               
               
                  
                     (2)
                  Kommissionens delegerede forordning (EU) 2015/98 af 18. november 2014 om gennemførelse af Unionens internationale forpligtelser som omhandlet i artikel 15, stk. 2, i Europa-Parlamentets og Rådets forordning (EU) nr. 1380/2013 i henhold til den internationale konvention om bevarelse af tunfiskebestanden i Atlanterhavet og konventionen om det fremtidige multilaterale samarbejde vedrørende fiskeriet i det nordvestlige Atlanterhav (EUT L 16 af 23.1.2015, s. 23-26).